Un soldat american a fost reținut în Rusia în timpul unei călătorii private, care a fost efectuată recent, a declarat luni pentru Reuters un oficial american.
Arestarea soldatului a fost raportată inițial de NBC News, care a relatat că autoritățile ruse l-au acuzat pe acesta de furt.
Oficialul american, care a vorbit cu Reuters sub condiția păstrării anonimatului, a declarat că soldatul american era detașat în Coreea de Sud.
El era staționat în Coreea de Sud și a călătorit în Rusia pe cont propriu și nu pentru afaceri oficiale, potrivit a patru oficiali americani citați de NBC News. De asemenea, purtătorul de cuvânt al Armatei SUA, Cynthia O. Smith, a spus, potrivit sursei citate, că soldatul a fost reținut pe 2 mai.
Purtătorul de cuvânt al Consiliului Național de Securitate al Casei Albe, John Kirby, a spus că SUA „sunt la curent cu această chestiune”.